Kultur- og likestillingsdepartementet

Kap. 315, 320, 322, 323, 325, 326, 328, 329, 334, 351, 3323, 3326 og 3329

Prop. 23 S

(2023–2024)

Proposisjon til Stortinget (forslag til stortingsvedtak)

Endringer i statsbudsjettet 2023 under Kultur- og likestillingsdepartementet

Tilråding fra Kultur- og likestillingsdepartementet 24. november 2023, godkjent i statsråd samme dag. (Regjeringen Støre)

# Innledning

I denne proposisjonen legger Kultur- og likestillingsdepartementet fram forslag til endringer i statsbudsjettet for 2023.

# Endringsforslag

Kap. 315 Frivillighetsformål

Post 61 Midlertidig tilskuddsordning for frivillige organisasjoner som følge av ekstraordinære strømpriser, *kan overføres*

Bevilgningen på posten skal dekke utgiftene til en midlertidig strømstøtteordning for frivillige organisasjoner.

Bevilgningen på posten tar utgangspunkt i historiske forbrukstall og estimerte strømpriser. Strømprisene har gjennom hele året vært lavere enn forventet, noe som medfører et mindreforbruk på posten. Disponibel bevilgning på posten er 510,7 mill. kroner, hvorav gjeldende budsjett er på 255 mill. kroner og 255,7 kroner overført av ubrukt bevilgning i 2022. Budsjettbehovet i 2023 er på 237,2 mill. kroner, og vil kunne dekkes innenfor rammen av overført bevilgning fra 2022.

Bevilgningen på posten foreslås på denne bakgrunn redusert med 255 mill. kroner.

Post 70 Merverdiavgiftskompensasjon til frivillige organisasjoner, kan overføres

Bevilgningen på posten skal kompensere for kostnader som frivillige organisasjoner har til merverdiavgift ved kjøp av varer og tjenester i foregående år. I saldert budsjett 2023 er det bevilget 2 068 mill. kroner på posten. Frivillige organisasjoner har søkt om kompensasjon på til sammen 2 588 mill. kroner i 2023. Søknadene er basert på regnskapstall for 2022. Lotteri- og stiftelsestilsynet, som forvalter ordningen, har ikke helt fullført søknadsbehandlingen, men anslår at godkjent søknadsbeløp vil utgjøre 2,5 mrd. kroner.

For å kunne gi full innvilgelse av kompensasjon for merverdiavgift til alle godkjente søknader i 2023, foreslås bevilgningen på posten økt med 430 mill. kroner.

Det vil være krevende for Lotteri- og stiftelsestilsynet å foreta utbetalinger til om lag 24 000 organisasjoner før årets utgang. Som følge av dette foreslås det at bevilgningen tilføyes stikkordsfullmakten «kan overføres».

Post 78 Frivillighetstiltak

For å legge til rette for at flere barn og unge skal ha mulighet til å delta i fritidsaktiviteter foreslår regjeringen å styrke bevilgningen på posten med 133 mill. kroner. Midlene vil fordeles gjennom eksisterende ordninger som når bredt ut, er kjente for organisasjonene og har gode forvaltnings- og rapporteringsrutiner.

Økningen foreslås fordelt på følgende måte:

* 100 mill. kroner til Norges idrettsforbund til fordeling gjennom tilskuddsordningen Lokale aktivitetsmidler.
* 20 mill. kroner til Norsk musikkråd til fordeling gjennom Frifondsordningen.
* 13 mill. kroner til Ungdom og Fritids Fond med formål å skape mer aktivitet for ungdom i deres lokalmiljø.

Post 82 Merverdiavgiftskompensasjon ved bygging av idrettsanlegg

Bevilgningen på posten skal kompensere for utgifter til merverdiavgift som idrettslag og foreninger har ved bygging av idrettsanlegg.

Bevilgningen på posten er på 370,8 mill. kroner i 2023. Etter fullført behandling av søknader for inneværende år er det tildelt et samlet beløp på 361,6 mill. kroner. Bevilgningen på posten foreslås som følge av dette redusert med 9,2 mill. kroner.

Post 86 Idrettstltak

Bevilgningen på posten nyttes i hovedsak som tilskudd til internasjonale idrettsarrangementer i Norge.

Utgiftene på posten vil være 0,6 mill. kroner lavere enn budsjettert for 2023. Bevilgningen på posten foreslås redusert med tilsvarende beløp.

Kap. 320 Norsk kulturråd

Post 74 Tilskudd til organisasjoner og kompetansesentre m.m.

Bevilgningen på posten gjelder tilskudd til organisasjoner og kompestansentre m.m. på kulturområdet.

I tilskuddet til Danse- og teatersentrum er det innarbeidet midler for dekning av utgifter til husleie. Som følge av ny oppmåling av leiearealene er budsjettbehovet noe høyere enn tidligere lagt til grunn.

Bevilgningen på posten foreslås på denne bakgrunn økt med 120 000 kroner mot tilsvarende reduksjon av bevilgningen under kap. 328, post 78, jf. omtale under posten.

Kap. 322 Bygg og offentlige rom

Post 01 Driftsutgifter

Bevilgningen på posten skal dekke lønns- og driftsutgifter for Kunst i offentlige rom (KORO) samt utgifter til kvalitetsutviklingsarbeid og fellestiltak på departementets område.

Det er for 2023 bevilget 5 mill. kroner på posten for dekning av utgifter til videre planlegging av nye lokaler for det samiske museet RiddoDuottarMuseat i Karasjok. Kultur- og likestillingsdepartmentet har gitt Statsbygg i oppdrag å igangsette forprosjektfasen for prosjektet, og arbeidet pågår. Bevilgningen på posten foreslås redusert med 3,5 mill. kroner, mot tilsvarende økning på Statsbyggs budsjett under kap. 530 Byggeprosjekter utenfor husleieordningen, fordelt med 2,5 mill. kroner på post 30 Prosjektering av bygg og 1 mill. kroner på post 45 Større utstyrskjøp og vedlikehold.

Bevilgningen på posten foreslås utover dette økt med 0,4 mill. kroner til dekning av utgifter i forbindelse med at Frøyningsfjelltromma er tilbakeført fra Meininger-museet i Tyskland til Saemien Sijte sørsamisk museum og kultursenter i Snåsa. Økningen foreslås dekket ved tilsvarende reduksjon av bevilgningen på kap. 325, post 21, jf. omtale under posten.

Samlet foreslås bevilgningen på posten redusert med 3,1 mill. kroner.

Kap. 323 Musikk og scenekunst

Post 01 Driftsutgifter

Bevilgningen på posten skal blant annet dekke evaluerings- og kvalitetssikringsarbeid på musikk- og scenekunstområdet. Utgiftene ved dette blir lavere enn budsjettert i 2023. Bevilgningen på posten foreslås på denne bakgrunn redusert med 2,4 mill. kroner, mot tilsvarende økning av bevilgningen under kap. 323, post 70, jf. omtale under posten.

Post 21 Spesielle driftsutgifter, kan overføres

Bevilgningen på posten skal dekke utgifter ved Riksteatrets turnevirksomhet. Som følge av at utgifter og inntekter blir lavere enn budsjettert, foreslås det at kap. 323, post 21 reduseres med 16 mill. kroner mot tilsvarende reduksjon av inntektsbevilgningen på kap 3323, post 02, jf. omtale under posten.

Post 70 Musikk- og scenekunstinstitusjoner

Bevilgningen på posten gjelder driftstilskudd til institusjoner på musikk- og scenekunstfeltet.

Prosjektet om rehabilitering av Nationaltheatret skal utredes videre, og det skal planlegges og gjennomføres nødvendige sikringstiltak for å sikre at bygget skal kunne benyttes fram til rehabilitering kan settes i gang. Nationaltheatret har økte utgifter i forbindelse med utrednings- og sikringsarbeidet. Tilskuddet til Nationaltheatret foreslås på denne bakgrunn økt med vel 1 mill. kroner.

Kultur- og likestillingsdepartementets tilskudd til Musikkselskapet Harmonien skal dekke utgiftene for den statlige finansieringsandelen for rehabiliteringen av Grieghallen. Som følge av høyere rente foreslås det å øke tilskuddet med vel 1,3 mill. kroner.

Den Norske Opera og Ballett har behov for å gjøre betydelige investeringer i infrastrukturen, bl.a. oppgradering av nytt scenemaskineri. Tilskuddet til Operaen foreslås på denne bakgrunn økt med 11 mill. kroner i 2023.

Bevilgningen på posten foreslås på denne bakgrunn økt med 13,4 mill. kroner mot tilsvarende reduksjoner i bevilgningene på hhv. kap. 323, post 01, kap. 325, postene 01 og 21, og kap. 334, post 75, jf. omtale under postene.

Kap. 325 Allmenne kulturformål

Post 01 Driftsutgifter

Bevilgningen på posten skal blant annet dekke evaluerings- og kvalitetssikringsarbeid og enkelte fellestiltak på kulturområdet i departementets regi. Det er gjennomført færre fellestiltak enn forutsatt i 2023. Bevilgningen på posten foreslås på denne bakgrunn redusert med 3 mill. kroner mot tilsvarende økning av bevilgningen under kap. 323, post 70, jf. omtale under posten.

Post 21 Forskning, utredning og spesielle driftsutgifter, kan overføres

Bevilgningen på posten omfatter midler til forskning, utredning samt spesielle drifts- og utviklingsutgifter på Kultur- og likestillingsdepartementets område. Utgiftene på posten vil bli lavere enn forventet i 2023. Bevilgningen foreslås på denne bakgrunn redusert med 5,4 mill. kroner for dekning av merutgifter på kap. 322, post 01, og kap. 323, post 70, jf. omtale under postene.

Post 75 EUs program for kultur- og audiovisuell sektor m.m., kan overføres

Bevilgningen på posten dekker i hovedsak utgifter ved norsk deltakelse i EUs program Kreativt Europa 2021–2027. Utgiftene til dekning av kontingent i 2023 er lavere enn forventet. Bevilgningen på posten foreslås på denne bakgrunn redusert med 24,2 mill. kroner.

Kap. 326 Språk og bibliotekformål

Post 21 Spesielle driftsutgifter, kan overføres

Bevilgningen på posten skal bl.a. dekke utgifter ved oppdragsvirksomhet i regi av Nasjonalbiblioteket.

Som følge av at utgifter og inntekter ved oppdragsvirskomheten blir høyere enn budsjettert, foreslås kap. 326, post 21, økt med 9 mill. kroner mot tilsvarende økning av inntektsbevilgningen under kap 3326, post 02, jf. omtale under posten.

Kap. 328 Museer m.m.

Post 78 Andre museums- og kulturverntiltak

Bevilgningen på posten skal dekke tilskudd til ymse faste tiltak på museums- og kulturvernområdet.

Utgiftene på posten blir lavere enn budsjettert for 2023. Bevilgningen foreslås derfor redusert med 120 000 kroner mot tilsvarende økning av bevilgningen under kap. 320, post 74, jf. omtale under posten.

Kap. 329 Arkivformål

Post 21 Spesielle driftsutgifter, kan overføres

Bevilgningen på posten skal dekke utgifter ved oppdragsvirksomhet i regi av Arkivverket.

Som følge av at utgifter og inntekter ved oppdragsvirksomheten blir lavere enn budsjettert, foreslås kap. 329, post 21, redusert med 4 mill. kroner mot tilsvarende reduksjon av inntektsbevilgningen under kap 3329, post 02, jf. omtale under posten.

Kap. 334 Film- og dataspillformål

Post 75 Internasjonale film- og medieavtaler, kan overføres

Bevilgningen på posten skal dekke årlige tilskudd til tiltak som er forankret i internasjonale film- og medieavtaler. Utgiftene blir lavere enn budsjettert for 2023.

Bevilgningen på posten foreslås redusert med 3 mill. kroner mot tilsvarende økning av bevilgningen under kap. 323, post 70, jf. omtale under posten.

Kap. 351 Likestilling og ikke-diskriminering

Post 70 Tilskudd til likestilling

Bevilgningen på posten omfatter tilskuddsordninger til familie- og likestillingspoltiske organisasjoner og til tiltak mot rasisme, diskriminering og hatefulle ytringer.

Bevilgningen på posten foreslås redusert med 0,5 mill. kroner mot tilsvarende økning av bevilgningen under kap. 351, post 72, jf. omtale under posten.

Som et ledd i regjeringens arbeid mot økt polarisering foreslås posten økt med 1 mill. kroner til bevegelsen Stopp hatprat. Tiltaket skal støtte ungdom og gi dem verktøy som fremmer dialog, motvirker menneskerettighetsbrudd på nett og hindrer polarisering.

Post 72 Kjønns- og seksualitetsmangfold

Bevilgningen på posten finansierer i hovedsak tilskuddsordning for å styrke arbeidet med kjønns- og seksualitetsmangfold. Utgiftene på posten blir noe høyere enn budsjettert. Bevilgningen på posten foreslås økt med 0,5 mill. kroner mot tilsvarende reduksjon i bevilgningen under kap. 351, post 70, jf. omtale under posten.

Kap. 3323 Musikk og scenekunst

Post 02 Billett- og salgsinntekter

Bevilgningen på posten gjelder inntekter fra salg av billetter og andre inntekter ved turnévirksomheten i Riksteatret.

Billettinntektene ligger an til å bli lavere enn budsjettert i 2023. Bevilgningen på posten foreslås som følge av dette redusert med 16 mill. kroner mot tilsvarende reduksjon i bevilgningen under kap. 323, post 21, jf. omtale under posten.

Kap. 3326 Språk- og bibliotekformål

Post 02 Inntekter ved oppdrag

På posten budsjetteres oppdragsinntekter for Nasjonalbibliotektet.

Som følge av at inntektene blir høyere enn budsjettert, foreslås bevilgningen på posten økt med 9 mill. kroner mot tilsvarende økning i bevilgningen på kap. 326, post 21, jf. omtale under posten.

Kap. 3329 Arkivformål

Post 02 Inntekter ved oppdrag

På posten budsjetteres oppdragsinntekter for Arkivverket.

Som følge av at inntektene blir lavere enn budsjettert foreslås inntektsbevilgningen på posten redusert med 4 mill. kroner mot tilsvarende reduksjon av bevilgningen på kap. 329, post 21, jf. omtale under posten.

Kultur- og likestillingsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2023 under Kultur- og likestillingsdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2023 under Kultur- og likestillingsdepartementet i samsvar med et vedlagt forslag.

Forslag

til vedtak om endringer i statsbudsjettet 2023 under Kultur- og likestillingsdepartementet

I

I statsbudsjettet for 2023 gjøres følgende endringer:

Utgifter:

|  |  |  |  |
| --- | --- | --- | --- |
| RNBKap. | Post | Formål | Kroner |
| 315 |  | Frivillighetsformål: |  |
|  | 61 | Midlertidig tilskuddsordning for frivillige organisasjoner som følge av ekstraordinære strømpriser, reduseres med  | 255 000 000 |
|  |  | fra kr 255 000 000 til kr 0 |  |
|  | 70 | Merverdiavgiftskompensasjon til frivillige organisasjoner, kan overføres, økes med  | 430 000 000 |
|  |  | fra kr 2 068 252 000 til kr 2 498 252 000 |  |
|  | 78 | Frivillighetstiltak, økes med  | 133 000 000 |
|  |  | fra kr 26 806 000 til kr 159 806 000 |  |
|  | 82 | Merverdiavgiftskompensasjon ved bygging av idrettsanlegg, reduseres med  | 9 246 000 |
|  |  | fra kr 370 808 000 til kr 361 562 000 |  |
|  | 86 | Idrettstiltak, reduseres med  | 590 000 |
|  |  | fra kr 37 829 000 til kr 37 239 000 |  |
| 320 |  | Norsk kulturråd: |  |
|  | 74 | Tilskudd til organisasjoner og kompetansesentre m.m., økes med  | 120 000 |
|  |  | fra kr 367 253 000 til kr 367 373 000 |  |
| 322 |  | Bygg og offentlige rom: |  |
|  | 01 | Driftsutgifter, reduseres med  | 3 100 000 |
|  |  | fra kr 30 581 000 til kr 27 481 000 |  |
| 323 |  | Musikk og scenekunst: |  |
|  | 01 | Driftsutgifter, reduseres med  | 2 400 000 |
|  |  | fra kr 103 997 000 til kr 101 597 000 |  |
|  | 21 | Spesielle driftsutgifter, kan overføres, reduseres med  | 16 000 000 |
|  |  | fra kr 67 420 000 til kr 51 420 000 |  |
|  | 70 | Musikk- og scenekunstinstitusjoner, økes med  | 13 400 000 |
|  |  | fra kr 2 738 201 000 til kr 2 751 601 000 |  |
| 325 |  | Allmenne kulturformål: |  |
|  | 01 | Driftsutgifter, reduseres med  | 3 000 000 |
|  |  | fra kr 78 802 000 til kr 75 802 000 |  |
|  | 21 | Forskning, utredning og spesielle driftsutgifter, kan overføres, reduseres med  | 5 400 000 |
|  |  | fra kr 28 995 000 til kr 23 595 000 |  |
|  | 75 | EUs program for kultur og audiovisuell sektor m.m., kan overføres, reduseres med  | 24 200 000 |
|  |  | fra kr 99 991 000 til kr 75 791 000 |  |
| 326 |  | Språk- og bibliotekformål: |  |
|  | 21 | Spesielle driftsutgifter, kan overføres, økes med  | 9 000 000 |
|  |  | fra kr 17 555 000 til kr 26 555 000 |  |
| 328 |  | Museer m.m.: |  |
|  | 78 | Andre museums- og kulturverntiltak, reduseres med  | 120 000 |
|  |  | fra kr 89 656 000 til kr 89 536 000 |  |
| 329 |  | Arkivformål: |  |
|  | 21 | Spesielle driftsutgifter, kan overføres, reduseres med  | 4 000 000 |
|  |  | fra kr 5 077 000 til kr 1 077 000 |  |
| 334 |  | Film- og dataspillformål: |  |
|  | 75 | Internasjonale film- og medieavtaler, kan overføres, reduseres med  | 3 000 000 |
|  |  | fra kr 20 488 000 til kr 17 488 000 |  |
| 351 |  | Likestilling: |  |
|  | 70 | Tilskudd til likestilling, økes med  | 481 000 |
|  |  | fra kr 56 822 000 til kr 57 303 000 |  |
|  | 72 | Kjønns- og seksualitetsmangfold, økes med  | 519 000 |
|  |  | fra kr 36 556 000 til kr 37 075 000 |  |

Inntekter:

|  |  |  |  |
| --- | --- | --- | --- |
| RNBKap. | Post | Formål | Kroner |
| 3323 |  | Musikk og scenekunst: |  |
|  | 02 | Billett- og salgsinntekter m.m., reduseres med  | 16 000 000 |
|  |  | fra kr 31 040 000 til kr 15 040 000 |  |
| 3326 |  | Språk- og bibliotekformål: |  |
|  | 02 | Inntekter ved oppdrag, økes med  | 9 000 000 |
|  |  | fra kr 17 564 000 til kr 26 564 000 |  |
| 3329 |  | Arkivformål: |  |
|  | 02 | Inntekter ved oppdrag, reduseres med  | 4 000 000 |
|  |  | fra kr 5 505 000 til kr 1 505 000 |  |